ওয়েব ডেস্ক: ফের তৃণমূল ছাত্র পরিষদের দুই গোষ্ঠীর সংঘর্ষে রণক্ষেত্রের চেহারা নিল জয়পুরিয়া কলেজ। আহত দু-পক্ষেরই বেশ কয়েকজন। কলেজ সূত্রে খবর, পুলিস কোনও রকমে পরিস্থিতি সামাল দিলেও পড়ুয়াদের আতঙ্ক কাটছে না। পড়ুন- 'সোনাগাছিতে সম্প্রীতির উৎসব', রাখী পরাবেন যৌনকর্মীরা সোমবার বেলা সাড়ে বারোটা নাগাদ শুরু হয় গণ্ডগোল। দফায় দফায় দুই গোষ্ঠীর মারামারিতে আতঙ্কিত হয়ে পড়েন পড়ুয়ারা। জয়পুরিয়ার ডে এবং নাইট বিভাগের ছাত্র সংসদ ছিল TMCP-র দুই যুযুধান গোষ্ঠীর দখলে। সম্প্রতি, একটি গোষ্ঠীর হাতেই চলে আসে দুই বিভাগের ছাত্র সংসদের দখল। সোমবার দুপুরে ক্ষমতাসীন গোষ্ঠীর ওপর হামলা চালায় অন্য পক্ষ। বিকেলে পাল্টা মারধরে নামে ক্ষমতাসীন গোষ্ঠী। মারামারির জেরে মাথা ফাটে রৌণক দেব ও অভিজিত ব্যানার্জি নামে দু-জনের। তাঁদের হাসপাতালে নিয়ে যাওয়া হয়। পুলিসের সামনে মারধর চলে বলে আহতদের অভিযোগ। কিছুদিন আগেও ছাত্র সংসদের গণ্ডগোলে ক্লাস বন্ধ করে দেন কলেজ কর্তৃপক্ষ। পরে, শিক্ষামন্ত্রীর হস্তক্ষেপে কলেজ খোলে। সূত্রের খবর, TMCP-র দুই গোষ্ঠীর পিছনে দলেরই দুই নেতানেত্রীর হাত থাকায় পরিস্থিতি বারবার উত্তপ্ত হয়ে উঠেছে। পড়ুয়াদের অভিযোগ, অধ্যক্ষও পরিস্থিতি সামলাতে ব্যর্থ হচ্ছেন। এ দিনের গণ্ডগোল নিয়েও কিছু বলতে চাননি তিনি।